Borgere i Jammerbugt kan godt finde cyklen frem eller snøre løbeskoene. Tour de Jammerbugt vender nemlig tilbage efter stor succes i 2019, hvor løbet blev afholdt for første gang med knap 3700 deltagere. 250 frivillige var involveret i planlægningen og afviklingen af etapeløbet i 2019. - Tour de Jammerbugt er i den grad et initiativ, der samler borgere i og på tværs af lokalområder i forberedelserne og afviklingen af etapeløbet, siger Helle Bak Andreasen, der er formand for Kultur-, Fritids- og Landdistriktsudvalget. Foreningerne i Jammerbugt Kommune kommer næste gang til at spille en større rolle end tidligere, da de vil udføre flere praktiske opgaver mod en mindre betaling. Det betyder, at kommunen denne gang ikke hyrer en ekstern aktør til at løse opgaver med planlægning, afmærkning og nedtagning. - Det glæder Jammerbugt Kommune, at foreningerne og lokalområderne støtter så godt op om Tour de Jammerbugt, og vi håber på, at endnu flere vil gøre det samme, siger Helle Bak Andreasen. Mandag var medlemmer af landdistriktsrådet, idrætsforeninger, borgerforeninger og frivillige til intromøde om løbet. Datoerne for Tour de Jammerbugt offentliggøres i slutningen af februar.
Jammerbugt Kommune er gået sammen med foreninger og lokale ildsjæle om at afvikle Tour de Jammerbugt 2020.